「第四十二屆香港電影金像獎」今晚(14日)舉行,由徐克導演向擔任電影服裝管理超過40年的唐萍頒發「專業精神獎」。
唐萍說︰「今日好開心好幸運喺呢個電影嘅大舞台接受呢個『專業精神獎』,好多謝大會、評審、所有老闆、監製、導演,多謝所有嘅美指、服指。多謝台前幕後工作人員,有佢哋幫助,我先至可以每日咁順利咁開心完成一日嘅工作。多謝劉天蘭小姐、文念中會長,多謝佢哋嘅提名,多謝佢哋對我工作嘅信任。多謝我嘅好朋友、演員、同事,多謝佢哋咁多年嘅眷顧同愛護。多謝我屋企人,我兩個仔。佢哋細嘅時候,我冇時間照顧佢哋,佢哋好乖好孝順,冇學壞。多謝我嘅新婦同埋孫仔孫女,好感恩。多謝專程喺美國返嚟嘅仔、新抱、孫女、親家,令到我好感動。最後多謝大家,祝大家身體健康、工作順利,萬事如意,多謝﹗」
徐克導演說︰「我同我哋嘅同業多謝萍姐咁多年咁辛苦為我哋服務。我哋希望一齊為香港電影人嘅專業精神奮鬥到底﹗」
「最佳視覺效果」由黃智力、潘志恒(金手指)奪得;「最佳美術指導」由林子僑(金手指)奪得;「最佳服裝造型設計」得主是文念中(金手指);「最佳攝影」則由潘耀明(金手指)奪得。
負責頒獎「最佳視覺效果」及「最佳美術指導」的許光漢及袁澧林在台上chit chat時交換語言,袁澧林講國語,許光漢則講廣東話。不過,許光漢的廣東話麻麻,說第一句話前已窒一窒,之後又似未聽懂袁澧林說的廣東話,令現場出現了數秒dead air。